CELEX: 32011D0795
Language: sk
Date: 2011-11-30 00:00:00
Title: 2011/795/EÚ: Vykonávacie rozhodnutie Komisie z  30. novembra 2011 , ktorým sa stanovuje finančný príspevok Únie na výdavky vzniknuté v súvislosti s núdzovými opatreniami prijatými na boj proti vezikulárnej chorobe ošípaných v Taliansku v roku 2009 [oznámené pod číslom K(2011) 8715]

3.12.2011   
            
            
               SK
            
            
               Úradný vestník Európskej únie
            
            
               L 320/39
            
         VYKONÁVACIE ROZHODNUTIE KOMISIE
   z 30. novembra 2011,
   ktorým sa stanovuje finančný príspevok Únie na výdavky vzniknuté v súvislosti s núdzovými opatreniami prijatými na boj proti vezikulárnej chorobe ošípaných v Taliansku v roku 2009
   [oznámené pod číslom K(2011) 8715]
   (Iba talianske znenie je autentické)
   (2011/795/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 3 ods. 4,
   keďže:
   
               (1)
            
            
               V súlade s článkom 75 nariadenia o rozpočtových pravidlách a článkom 90 ods. 1 vykonávacích predpisov sa predtým, ako dôjde k viazaniu výdavkov z rozpočtu Únie, prijme rozhodnutie o financovaní, v ktorom sa stanovia hlavné prvky opatrenia spojeného s výdavkami a ktoré prijme inštitúcia alebo orgány, na ktoré inštitúcia delegovala právomoci.
            
         
               (2)
            
            
               V rozhodnutí 2009/470/ES sa stanovujú postupy, ktorými sa riadi finančné prispievanie Únie na špecifické veterinárne opatrenia vrátane núdzových opatrení. S cieľom pomôcť pri čo najrýchlejšej eradikácii vezikulárnej choroby ošípaných by Únia mala finančne prispieť na oprávnené výdavky vynaložené členskými štátmi. V prvej zarážke odseku 6 článku 3 uvedeného rozhodnutia sa stanovujú pravidlá týkajúce sa percentuálneho podielu výdavkov, ktorý sa musí uplatňovať vo vzťahu k nákladom vynaloženým členskými štátmi.
            
         
               (3)
            
            
               Nariadením Komisie (ES) č. 349/2005 (2) sa stanovujú pravidlá financovania zo Spoločenstva, ktoré je určené na núdzové opatrenia boja proti určitým nákazám zvierat, podľa rozhodnutia Rady 90/424/EHS. V článku 3 uvedeného nariadenia sa stanovujú pravidlá týkajúce sa výdavkov oprávnených na finančnú podporu Únie.
            
         
               (4)
            
            
               Rozhodnutím Komisie 2010/143/EÚ z 5. marca 2010 o finančnom príspevku Únie na núdzové opatrenia zamerané na boj proti vezikulárnej chorobe ošípaných v Taliansku v roku 2009 (3) sa Taliansku udelil finančný príspevok Únie na výdavky vzniknuté pri eradikácii vezikulárnej choroby ošípaných.
            
         
               (5)
            
            
               Taliansko predložilo 3. a 4. mája 2010 oficiálnu žiadosť o náhradu výdavkov, ako sa stanovuje v článku 7 ods. 1 a 2 nariadenia (ES) č. 349/2005. Konečné závery Komisie boli oznámené Taliansku e-mailom 29. júna 2011. Taliansko vyjadrilo v e-maile z 23. augusta 2011 svoj súhlas.
            
         
               (6)
            
            
               Vyplatenie finančného príspevku Únie musí byť podmienené tým, že sa plánované činnosti skutočne zrealizovali a že príslušné orgány poskytli všetky potrebné informácie v stanovených termínoch.
            
         
               (7)
            
            
               Talianske orgány v plnej miere splnili svoje technické a administratívne povinnosti stanovené v článku 3 ods. 4 rozhodnutia 2009/470/ES a v článku 7 nariadenia (ES) č. 349/2005.
            
         
               (8)
            
            
               Vzhľadom na uvedené skutočnosti by sa mala teraz stanoviť celková výška finančného príspevku Únie na oprávnené výdavky, ktoré vznikli v súvislosti s eradikáciou vezikulárnej choroby ošípaných v Taliansku v roku 2009.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Finančný príspevok Únie na výdavky spojené s eradikáciou vezikulárnej choroby ošípaných v Taliansku v roku 2009 sa stanovuje na 93 998,39 EUR. Toto rozhodnutie predstavuje rozhodnutie o financovaní v zmysle článku 75 nariadenia o rozpočtových pravidlách.
   Článok 2
   Toto rozhodnutie je určené Talianskej republike.
   
      V Bruseli 30. novembra 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. EÚ L 155, 18.6.2009, s. 30.
   
      (2)  Ú. v. EÚ L 55, 1.3.2005, s. 12.
   
      (3)  Ú. v. EÚ L 56, 6.3.2010, s. 12.